Вайнехан Iадатехь, вайн гIиллакхехь дас-нанас туьллуш яц берана цIе, дехоша баккхийберца хьалхе йоккху оцу самукъанечу гIуллакхехь. Иза а вайн динна дуьхьал дац, шен бакъо шена луъучуьнга яла а, шена луъучуьнгахь йита а йиш йолуш ву да. Лекхаволчу АллахIан дин нехан а, къаьмнийн Iадаташ, гIиллакхаш дохош деана дац. Делан шарI (закон) дохош доцург магийна ду вайн динехь. Делахь а, ца дезаш дерг хIун ду? Диканиг, вониг муьлха ю ца хуучо, динехь сийлахь ерг-йоцург муьлха ю ца хуучо ма хоржийла берана цIе. И цIе, вай хьалха ма-аллара, дуьненахь а, эхартахь а лела езаш ма ю, жима волуш а, воккха хилча а яккха езаш ма ю.